आगामी आर्थिक वर्षको बजेटले ८ प्रतिशत आर्थिक वृद्धिदर र साढे ६ प्रतिशतको मूल्य वृद्धिको लक्ष्य राखेको छ । संघ, प्रदेश तथा स्थानीय सरकारले गर्ने खर्चका कारण मूल्य वृद्धिमा दबाब पर्ने भएकाले सो लक्ष्य भेटाउन चुनौतीपूर्ण रहेको गभर्नर डा. नेपालको भनाइ थियो । आगामी दिनमा मौद्रिक नीतिले सेवा सुविधाभन्दा मूल्य नियन्त्रणलाई मुख्य प्राथमिकता दिने उनले बताए । गभर्नर नेपालले भने, ‘मौद्रिक नीतिको मुख्य लक्ष्य भनेको मूल्य वृद्धिलाई रोक्नु हो ।’ राष्ट्र बैंकले मंगलबार आयोजना गरेको आगामी मौद्रिक नीतिका लागि सुझाव संकलनसम्बन्धी अन्तक्र्रिया कार्यक्रममा बोल्दै गभर्नर नेपालले यस्तो बताएका हुन् ।
